钦定古今图书集成/理学汇编/文学典/第048卷 > 王胄〈眘〉
## 钦定古今图书集成/理学汇编/文学典/第048卷 > 王胄〈眘〉

按《隋书文学传》：“胄字承基，琅邪临沂人也。祖筠，梁太
子詹事。父祥，陈黄门侍郎。胄少有逸才，仕陈，起家鄱
阳王法曹参军，历太子舍人，东阳王文学。及陈灭，晋
王广引为学士。仁寿末，从刘方击林邑，以功授帅都
督。大业初，为著作佐郎，以文词为炀帝所重。帝常自
东都还京师，赐天下大酺，因为五言诗，诏胄和之。其”
词曰：“河洛称朝市，崤函实奧区。周营曲阜作，汉建奉
春谟。大君苞二代，皇居盛两都。招摇正东指，天驷乃
西驱。展𫐉齐玉轶，式道耀金吾。千门驻罕罼，四达俨
车徒。是节春之墓，神皋华实敷。皇情感时物，睿思属
枌榆。诏问百年老，恩隆五日酺。小人荷镕铸，何由答
大𬬻。”帝览而善之，因谓侍臣曰：“气高致远，归之于胄。
词清体润，其在世基，意密理新，推庾自直，过此者未
可以言诗也。”帝所有篇什，多令继和。与虞绰齐名，同
志友善。于时后进之士，咸以二人为准的。从征辽东，
进授朝散大夫。胄性疏率不伦，自恃才大，郁郁于薄
宦，每负气陵傲，忽略时人。为诸葛颖所嫉，屡谮之于
帝。帝爱其才而不罪。礼部尚书杨元感虚襟与交，数
游其第。及元感败，与虞绰俱徙边，胄遂亡匿，潜还江
左，为吏所捕，坐诛，时年五十六。所著词赋，多行于世。
胄兄眘，字元恭，博学多通，少有盛名于江左。仕陈，历
太子洗马、中舍人。陈亡，与胄俱为学士。炀帝即位，授
秘书郎，卒官。